Waar was verlede week se Cheetahs?Die Cheetahs het die meeste foute gemaak, die Cardiff Blues het self mildelik tot die middelmatigheid bygedra, maar het met meer konstruktiewe spel verdien om die wedstryd Vrydagaand op hul tuisveld met 24-21 te wen. Waar was verlede week se Cheetahs wat met selfvertroue, flink hanteerwerk en samespel vir Ulster so benoud laat rondskarrel het? Die Vrystaatse besoekers se opsies, hul algemene hanteerwerk en afronding het veel te wens oorgelaat en hulle het onverklaarbaar met rukke en stote gespeel. As voorbeeld was daar die skrums, waar hulle twee, drie keer die Blues stukkend geskrum het net om dan ŉ strafskop in die volgende skrum af te staan wanneer die Blues hulle verniel het. Strafskoppe en lynskoppe wat nie uit was nie, vorentoe aangeë wat goeie bewegings laat skipbreuk ly het en algemene gebrek aan ritme agterlangs het dit vir dit Walliesers makliker gemaak. Met die meer as 20 hanteerfoute deur die twee spanne en elke span wat 16 keer besit omgekeer het, kan mens jou maar net die afrigters se frustrasie indink. Daar was nietemin ŉ paar goeie oomblikke in die Cheetahs se spel en ŉ paar ligpunte wat uitgestaan het. Ox Nche het net eenvoudig oral opgeduik en ook meer as sy deel op die verdediging gedoen, en JP du Preez se lynstaanwerk was onberispelik. Rabz Maxwane, wat as vleuel nog heelwat skaafwerk nodig het, kan met sy vaart en lyfswaai in ŉ puntemasjien soos min ontwikkel. Albei spanne het goed verdedig, wat natuurlik makliker gemaak is in ŉ wedstryd waar daar baie oordeelsfoute bý die hanteerfoute was. Die Cheetahs het nou ná vyf wedstryde vier keer verloor en een keer gelykop gespeel. As hulle nie dramaties regruk nie, wag daar volgende Vrydagaand teen Edinburgh wéér slae. Puntemakers ‒ Cardiff Blues (10) 24: Drieë: Rey Lee-Lo, Lloyd Williams, Olly Robinson. Doelskoppe: Gareth Anscombe (3). Strafdoel: Anscombe. Cheetahs (7) 21: Drieë: Walt Steenkamp, Rabz Maxwane, Benhard Janse van Rensburg. Doelskoppe: Tian Schoeman (3).